
	Εταιρεία Μελέτης Έργου Ιωάννη Καποδίστρια
Κύκλος διαλέξεων

Προς την Επανάσταση και τη συγκρότηση του Ελληνικού Κράτους

------------------------------------------------

Διάλεξη του Βαγγέλη Καραμανωλάκη με θέμα:
«Η ελληνική ιστοριογραφία σε διεθνές πλαίσιο»

στο Σπίτι της Κύπρου

Με τη διάλεξη του Επίκουρου Καθηγητή Θεωρίας και Ιστορίας της Ιστοριογραφίας του Τμήματος Ιστορίας και Αρχαιολογίας του Πανεπιστημίου Αθηνών, Προέδρου Διοικούσας Επιτροπής Ιστορικού Αρχείου ΕΚΠΑ κ. Βαγγέλη Καραμανωλάκη, με θέμα Η ελληνική ιστοριογραφία σε διεθνές πλαίσιο, συνεχίστηκε την Τετάρτη 20 Σεπτεμβρίου 2017, στο Σπίτι της Κύπρου, το πρόγραμμα του δεύτερου κατά σειρά κύκλου διαλέξεων που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια με γενικό τίτλο Προς την Επανάσταση και τη συγκρότηση του Ελληνικού Κράτους.
Τον διακεκριμένο ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου και ο Πρόεδρος Δ.Σ. της Εταιρείας Μελέτης Έργου Ιωάννη Καποδίστρια, νομικός, ιστορικός,  ερευνητής κ. Ανδρέας Κούκος, ο οποίος αναφέρθηκε στο σημαντικό διδακτικό, ερευνητικό και συγγραφικό  έργο του κ. Καραμανωλάκη.

Όπως σημείωσε ο κ. Καραμανωλάκης, από την ίδρυση του ως σήμερα, η πορεία του ελληνικού κράτους καθορίστηκε σε μεγάλο βαθμό από τις διεθνείς εξελίξεις, επηρεάστηκε από τις μεταβολές που συνέβησαν στην Ευρώπη και σε όλο τον κόσμο. Αυτή η σχέση, ανέφερε, αποτυπώθηκε και στην ελληνική ιστοριογραφία, στον τρόπο δηλαδή που συγκροτήθηκε η αφήγηση του παρελθόντος του ελληνικού έθνους και του εθνικού κράτους. Στην πραγματικότητα, παρατήρησε, η ίδια η ελληνική ιστοριογραφία -(οι θεωρητικές της προκείμενες, το περιεχόμενο, η μεθοδολογία της, τα πεδία αναφοράς της, οι θεσμικές εκφράσεις της( επηρεάστηκαν από τον ευρύτερο περίγυρο, συνομίλησαν με τα διεθνή ιστοριογραφικά ρεύματα και τις μεθοδολογίες. Δεν πρόκειται, υπογράμμισε, απλώς για μεταφορά ιδεών, για μια σχέση ευθύγραμμης επίδρασης ανάμεσα στο «πρότυπο» και στον «αντιγραφέα». Αντιθέτως πρόκειται για μια δυναμική σχέση επικοινωνίας ανάμεσα σε διαφορετικά πολιτιστικά περιβάλλοντα, μια πολύπλοκη διαδικασία οικειοποίησης, απόρριψης και επαναδιαμόρφωσης με βάση την πολιτική και κοινωνική συγκυρία.
Στο πλαίσιο της διάλεξής του, ο κ. Καραμανωλάκης επιχείρησε να αναδείξει αυτή τη διαδικασία μέσα από τέσσερεις «στιγμές» της ελληνικής ιστοριογραφίας στη διάρκεια του 19ου αιώνα και 20ου αιώνα: την έκδοση της Ιστορίας του Ελληνικού Έθνους του Κωνσταντίνου Παπαρηγοπούλου (1860-1875), την εισαγωγή της ιστορικής φροντιστηριακής διδασκαλίας και γενικότερα του θετικισμού στο ελληνικό Πανεπιστήμιο από τον Σπυρίδωνα Λάμπρο (τελευταίο τέταρτο του 19ου αιώνα), την έκδοση, το 1939, του έργου του Μιχαήλ Σακελλαρίου, Η Πελοπόννησος κατά την δευτέρα Τουρκοκρατία (1715-1821), και τη συγκρότηση του Ιστορικού Αρχείου Ελληνικής Νεολαίας τη δεκαετία 1980.

Μετά την ολοκλήρωση της διάλεξης ακολούθησαν ερωτήσεις και ανοικτή συζήτηση με τη συμμετοχή του ακροατηρίου. Τη συζήτηση συντόνισε ο κ. Ανδρέας Κούκος.

